ফ্রি রেশন নিয়ে কেন্দ্রের বড় সিদ্ধান্ত, বাড়ছে মেয়াদ

নয়াদিল্লি: প্রধানমন্ত্রী গরিব কল্যাণ যোজনায় বিনামূল্যে রেশন দেওয়ার মেয়াদ আগামী মার্চ পর্যন্ত বাড়ানোর মঞ্জুরি দিল কেন্দ্রীয় মন্ত্রিসভা। আজ, বুধবার মন্ত্রিসভার বৈঠকে এই বিষয়ে সিদ্ধান্ত নেওয়া হয়েছে। এর আগে কেন্দ্রীয় খাদ্য সচিব সুধাংশু পাণ্ডে ইঙ্গিত দিয়েছিলেন, প্রধানমন্ত্রী গরিব কল্যাণ যোজনা বন্ধ হয়ে যাবে। যা নিয়ে শোরগোল পড়েছিল দেশজুড়ে। কিন্তু এদিন সেই দুশ্চিন্তা অনেকটাই কাটল।

করোনা পরিস্থিতির কারণে দেশে চালু হয়েছিল কেন্দ্রীয় সরকারের বিনামূল্যে রেশন। দিন কয়েক আগে কেন্দ্রীয় খাদ্য সচিব সুধাংশু পাণ্ডে জানান, ৩০ নভেম্বরের পর বিনামূল্যে রেশন দেওয়ার মেয়াদ বৃদ্ধির প্রস্তাব তাঁরা পাননি। ফলে নভেম্বরের পর কেন্দ্র বিনামূল্যে রেশন আর দেবে না বলেই মনে করা হয়েছিল।
কেন্দ্রের এই মনোভাব জানার পরেই বিরোধীরা বিষয়টি নিয়ে সোচ্চার হয়। প্রধানমন্ত্রী নরেন্দ্র মোদিকে চিঠি লিখে ফ্রি রেশনের মেয়াদ বাড়ানোর আর্জি জানান তৃণমূল সাংসদ সৌগত রায়। এরপর বুধবার কেন্দ্রীয় মন্ত্রিসভার বৈঠকে গুরুত্বপূর্ণ সিদ্ধান্ত নিল মোদি সরকার।

ফ্রি রেশন বন্ধ করার পিছনে কেন্দ্রের যুক্তি ছিল, দেশের অর্থনীতি আবার একটু-একটু করে ঘুরে দাঁড়াচ্ছে, খোলাবাজারেও খাদ্যশস্য বিক্রি হচ্ছে, তাই এই প্রকল্পের মেয়াদ নতুন করে বৃদ্ধির এখনও কোনও প্রস্তাব আসেনি। কিন্তু বিরোধীরা দাবি তোলে, দেশের অর্থনীতি এখনও ঘুরে দাঁড়াতে পারেনি। বহু মানুষ কাজ হারিয়ে ধুঁকছেন। এই পরিস্থিতিতে বিনামূল্যে রেশন না পেলে অনেকেই চরম অসুবিধায় পড়তে পারেন। এবার সেই সূত্রেই বিনামূল্যে রেশনের মেয়াদ আগামী মার্চ মাস পর্যন্ত বাড়ানোর সিদ্ধান্ত নিল কেন্দ্রীয় মন্ত্রিসভা।

আরও পড়ুন : প্রচারের সময় সামনে চলে এল অটো, চালকের উদ্দেশে অশালীন মন্তব্য বিজেপি বিধায়কের

কেন্দ্রের বিনামূল্য রেশন প্রকল্প বন্ধ হওয়ার আশঙ্কা তৈরি হলেও রাজ্যের খাদ্যমন্ত্রী রথীন ঘোষ আশ্বস্ত করেছিলেন, কেন্দ্রীয় সরকার এই প্রকল্প বন্ধ করে দিলেও রাজ্য সরকারের নির্ধারিত বিনামূল্যে রেশন ব্যবস্থা চালু থাকবে। খাদ্যমন্ত্রী জানান, বিনামূল্যে রেশনের জন্য রাজ্য সরকারের যা বরাদ্দ রয়েছে, তাই থাকবে। কেন্দ্রীয় সরকারের পক্ষ থেকে যে অতিরিক্ত রেশন দেওয়া হচ্ছিল, সেটা ওরা বন্ধ করার কথা বলেছে। কিন্তু কেন্দ্রের এদিনের সিদ্ধান্তের পর ফ্রি রেশন নিয়ে সেই অনিশ্চয়তা কাটল।