আগামী পাঁচ বছর বিনামূল্যে রেশন দেবে কেন্দ্রীয় সরকার, ইস্তাহারে দাবি বিজেপির

নয়াদিল্লি: আগামী পাঁচ বছরের জন্য বিমানূল্যে রেশন (Ration) প্রকল্প চালু থাকবে বলে দাবি করা হল বিজেপির (BJP) ইস্তাহারে (Manifesto)। প্রথম দফা ভোটের চার দিন আগে বিজেপির ইস্তাহার প্রকাশ করা হয়েছে। ইস্তাহার প্রকাশের পর প্রধানমন্ত্রী নরেন্দ্র মোদি বলেন, মোদির গ্যারান্টি এই যে, বিনামূল্যে রেশন বন্টন প্রকল্প আগামী ৫ বছরের জন্য চালু থাকবে। বিজেপি ক্ষমতায় এলে বাড়ি বাড়ি গ্যাস পাইপ লাইনের মধ্য দিয়ে পৌঁছে যাবে বলে প্রতিশ্রুতি দেওয়া হয়েছে। মোদি দলের ইস্তাহারে মহিলা, যুব সম্প্রদায়, কৃষক ও গরিব মানুষকে বিশেষ গুরুত্ব দিয়েছেন। রবিবার সকালে ইস্তাহার প্রকাশের অনুষ্ঠানে প্রধানমন্ত্রী নরেন্দ্র মোদি ছাড়াও ছিলেন বিজেপির সর্বভারতীয় সভাপতি জেপি নাড্ডা, ইস্তাহার কমিটির প্রধান রাজনাথ সিংহ, কেন্দ্রীয় স্বরাষ্ট্রমন্ত্রী অমিত শাহ, কেন্দ্রীয় অর্থমন্ত্রী নির্মলা সীতারামন ও অন্যান্যরা হাজির ছিলেন।

বিজেপির ইস্তাহারে দেওয়া প্রতিশ্রুতি তুলে ধরে মোদি জানান, তৃতীয়বার কেন্দ্রে ক্ষমতায় এলে আয়ুষ্মান ভারত প্রকল্পের আওতায় সত্তরোর্ধ সব মানুষ পাঁচ লক্ষ টাকা পর্যন্ত বিনামূল্যে শুশ্রুষা পাবেন। বিনামূল্যে বিদ্যুৎ পরিষেবা পাওয়ার পাশাপাশি বিদ্যুৎ বিক্রির সুযোগও থাকবে। বন্দেভারত প্রকল্প নিয়ে ইস্তাহারে জানানো হয়েছে, বন্দে ভারত স্লিপার, বন্দে ভারত চেয়ারকার, বন্দে ভারত মেট্রো দেশের প্রতি কোনায় ছড়িয়ে দেবে বিজেপি। মোদির গ্যারান্টি পূর্ব ভারত, উত্তর ভারত ও দক্ষিণ ভারতে একটি করে বুলেট ট্রেন চলবে। তার সমীক্ষার কাজ ইতিমধ্যে শুরু হয়েছে।

আরও পড়ুন: লোকসভা ভোটে বিজেপিকেই সমর্থন বঙ্গীয় হিন্দু মহাসভার

বিজেপির সঙ্কল্পপত্রে এক দেশ, এক ভোটের কথা বলা হয়েছে। অভিন্ন দেওয়ানি বিধি, ২০৩৬ সালের অলিম্পিক্স আয়োজনের জন্য দরপত্র আহ্বানের কথা বলা হয়েছে। দেশে নিয়োগ দুর্নীতি রুখতে কঠোর আইন আনার প্রতিশ্রুতি দেওয়া হয়েছে।